**ГРАДОНАЧЕЛНИЦИ ГРАДА НИША**

**ПРЕДСЕДНИКУ СКУПШТИНЕ ГРАДА НИША**

**Предмет: Иницијативе и предлози одборничке групе „Ниш, мој град“ на предлог објављеног нацрта одлуке о буџету Града Ниша за 2022. годину**

1. Иницијатива у вези плана расхода у делу социјалне и дечје заштите

* У оквиру ове иницијативе тражимо да буду обезбеђена средства за бесплатан боравак деце у нишким обдаништима у складу са тенденцијом и саме државе да се помогне породицама са прворођеном децом.
* Обезбедити средства за бесплатне уџбенике за децу првог и другог разреда основних школа.
* Обезбедити средства за топли оброк и ужину за децу од првог до осмог разреда нишких основних школа.
* Обезбедити средства за бесплатан превоз за ученике нишких средњих школа.

1. У оквиру организације саобраћаја и саобраћајне инфраструктуре тражимо:

* Обезбеђење нишких булевара због трагичних догађаја на њима. Ту спада постављање заштитне ограде, постављање разделне ограде и камера са брзиномером, а не да се камере постављају на раскрсницама где се ретко дешавају несреће. Приоритетни булевари за то су булевар Светог Пнателејмона, булевар Медијана, Византијски булевар и Књажевачка улица.
* Наставак изградње Зетске улице од споја са Мокрањчевом до Габровачког пута заједно са рехабилитацијом Зетске у нивоу Клиничког центра и стадиона до подвожњака.
* Завршетак булевара Петра Ранђеловића, завршетак булевара Светог Пантелејмона са кружним током на булевару Медијана и пролазом кроз војно земљиште до булевара Никола Тесла.
* Све напред наведено је у циљу завршетка саобраћајног прстена око града.
* Почетак радова на Нишавској улици од Нитекса – Бенетона са кружним током до моста на булевару Медијана са кружним током тј. спајањем са већ изграђеном Нишавском улицом на том месту. Ту предвидети и изградњу новог врежинског моста јер је постојећи урушен.

Овом изградњом би се решило питање поплава у Књажевачкој улици.

* Завршетак започетог Јужног колектора и припреме за градњу Јужног булевара чиме би се решио трајни проблем поплава на Палилули.
* Реконструкција улице Војводе Путника са изградњом кружног тока код Апелационог суда и изградњом кружног тока код семафора и зграда у Новом Нишу.

1. У делу образовања тражимо средства да се заврше станови за младе на локацији Бранка Крсмановића као и почетак радова на обећаној згради Факултета спорта и физичког васпитања.

* Изградња нове школе у општини Пантелеј на предвиђеној локацији, изградња нове школе у селу Лесковик и доградња спрата школе у насељу Никола Тесла (деца иду у школу у Брзи Брод и Нишку Бању).

* Изградња неке од фискултурних сала за пет централних нишких школа које то немају ( Школа моде и лепоте, Уметничка и Музичка школа, Правно – пословна школа и Прехрамбено – хемијска школа).
* Завршетак обданишта у Новом Селу и Брзом Броду која се раде годинама и почетак радова на обдаништима у Пантелеју, Палилули (локација Куле и Ледене стене) Медијани (кафана Липов лад и двориште школе „Свети Сава“ са парком за децу) општина Црвени Крст, реконструкција зграде за обданиште у селу Трупале.

1. Култура

* Обезбедити средства за почетак радова зграде Музеја, Галерије, доградње Библиотеке, завршетак археолошког парка Медијана, Тврђава ( реконструкција Атељеа и Бали Бегове џамије) и почетак изградње мале сцене при Народном позоришту.

1. Спорт

* Покривање отвореног базена монтажно демонтажним покривачем, завршетак западне трибине стадиона, изградња вештачке траве на помоћном Жељином терену и изградња обећане куглане, али не да изводите молерско фарбарске радове на изграђеној куглани.

1. У делу капиталних инвестиција предвидети улагање средстава у даљу гасификацију града по општинама и њено даље ширење као и пребацивање две Топлане и дванаест котларница које раде на мазут, а све у циљу заштите животне средине и загађеног ваздуха у граду. Немамо извештај о пословању Градске Топлане за прошлу годину и не знамо која су средства потребна и докле се стигло са тим.

* Почетак изградње индустријске зоне Иван Милутиновић.
* Наставак изградње Новог Ниша, обећани Универзитет, болница и други садржаји као и евентуална изградња пословно тржног центра о коме се прича у оквиру рушења „Калче“.
* Изградњом кванташке пијаце и Карго центра највише би се помогло нишкој пољопривреди у делу пласмана робе, а додела кредита је „гашење пожара“. Уређење Старог гробља које треба да прерасте у меморијални центар, уређење сеоских водовода и сеоских гробаља о којима треба да брине Град.

1. Здравство

* Реконструкција породилишта и формирање одељења за вештачку оплодњу као и реконструкција ковид амбуланте „Чаир“ која је у распадању,

1. Туризам

* Развој Бање Топило.
* Стављање у функцију хотела у Нишкој Бањи у циљу развоја здравственог туризма што је основна и препознатљива улога Нишке Бање.
* Завршетак базена на локацији Кулиште.

Напомена: Изградња аква парка нема никакве везе са здравственим туризмом, ради се о набацивању посла и трошењу народних пара јер је концепт погрешан без партнерског улагања јер смо у Нишкој Бањи већ имали друштвене хотеле који су пропали, а спортски центар „Чаир“ не може обезбедити приходе од аква парка јер је и сам у проблемима и минималним платама.

Мини аква парк који већ постоји у „Чаиру“ са три и по хиљаде места је требало проширити на већ постојећим зеленим површинама на коме би били садржаји за децу према Зетској улици.

1. Изградња паркинга (монтажне гараже) на локацији Бувљака јер се ради о градском земљишту.

У циљу реализације горе предложеног и повећања буџета предложили смо и мере још пре четири године, бившем градоначелнику, а то је реорганизација, рационализација и штедња у јавно комуналним предузећима, Градској управи и општинама, наплата добијених судских спорова, враћање узурпираних квадрата Граду, враћање земљишта Граду, стављање земљишта (локације) у функцију, повећање добити ЈКП и из тога већи приходи за Град и повећање круга суграђана који плаћају порез на имовину, а смањење постојећег процента плаћања.

На крају, подсећамо челнике Града на дата обећања, измештање пруге, изградњу брзе пруге, изградњу ботаничке баште, гондоле у Нишкој Бањи, Експо центра, Галерије, Музеја, зграде Факултета спорта и физичког васпитања, фасаде зграда у Нишу, нове депоније и санације постојеће, постројења за пречишћавање отпадних вода, на аеродрому изгтрадња Торња, Карго центра, проширење писте и нове зграде Аеродрома, азила за псе, пунионицу воде, гимнастичког центра, куглану, измештање аутобуске станице, концертну дворану и јефтине станове од 400 евра по квадрату, уређење старог гробља као и много тога другог. Срамота је и да нису издвојена средства за изградњу обећаног лифта за инвалида у Скупштини Града, а са друге стране видимо у медијима слике поред обореног тротоара на палилулској пијаци поред више стотина урађених тих тротоара у разним деловима града у претходној власти.

Одборничка група „Ниш, мој град“

Шеф одборничке групе, Драгослав Ћирковић\_\_\_\_\_\_\_\_\_\_\_\_\_\_\_\_\_\_\_

Зам. шефа одборничке групе, Миодраг Станковић\_\_\_\_\_\_\_\_\_\_\_\_\_\_\_\_

Одборник, Бранислав Јовановић\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Одборник, Емилија Марјановић\_\_\_\_\_\_\_\_\_\_\_\_\_\_\_\_\_\_\_\_\_\_\_\_